
H παρούσα πολιτική περιγράφει τη δέσμευση του Πανεπιστημίου για την έγκαιρη ανταπόκριση σε αιτήματα δικαιώματος διαγραφής προσωπικών δεδομένων των φυσικών προσώπων στο πλαίσιο του Γενικού Κανονισμού για την Προστασία Δεδομένων, που έχει τεθεί σε ισχύ. Με βάση αυτό το Πανεπιστήμιο εξυπηρετεί τα αιτήματα των φυσικών προσώπων εφόσον ικανοποιούνται οι κατάλληλες προϋποθέσεις καθώς και υποστηρίζει την υλοποίηση τους με χρήση κατάλληλων διαδικασιών και τεχνικών μέσων.

Η διαγραφή προσωπικών δεδομένων υλοποιείται στο πλαίσιο ικανοποίησης αιτημάτων των φυσικών προσώπων με βάση τη διαδικασία «Διαδικασία ανταπόκρισης σε αιτήματα για διαγραφή προσωπικών δεδομένων», εφόσον πληρείται τουλάχιστον μια από τις κάτωθι προϋποθέσεις:
· εάν η επεξεργασία βασίστηκε στη συγκατάθεση του φυσικού προσώπου και το φυσικό πρόσωπο έχει άρει τη συγκατάθεσή του και δεν υπάρχει άλλη έννομη υποχρέωση για τη συνέχιση της επεξεργασίας.
· το φυσικό πρόσωπο έχει εναντιωθεί στην επεξεργασία των προσωπικών του δεδομένων και δεν υπάρχει άλλη έννομη υποχρέωση για τη συνέχιση της επεξεργασίας που να υπερισχύει. 
· η επεξεργασία των δεδομένων δεν καλύπτεται από το απαιτούμενο πλαίσιο νομιμότητας.
· η διαγραφή απαιτείται για λόγους συμμόρφωσης με νομική υποχρέωση/ απόφαση δικαστηρίου ή άλλης αρχής στην οποία υπόκειται το Πανεπιστήμιο.
Εφόσον επιβεβαιωθεί η κάλυψη τουλάχιστον μίας εκ των ανωτέρω προϋποθέσεων και επιπλέον, ελέγχεται ότι δεν ικανοποιείται ένα από τα ακόλουθα: 
· Η επεξεργασία είναι απαραίτητη για την άσκηση του δικαιώματος ελευθερίας της έκφρασης και του δικαιώματος στην ενημέρωση
· Η επεξεργασία είναι απαραίτητη για την τήρηση νομικής υποχρέωσης που επιβάλλει την επεξεργασία βάσει του δικαίου της Ένωσης ή του δικαίου κράτους μέλους στο οποίο υπάγεται ο υπεύθυνος επεξεργασίας ή για την εκπλήρωση καθήκοντος που εκτελείται προς το δημόσιο συμφέρον ή κατά την άσκηση δημόσιας εξουσίας που έχει ανατεθεί στον υπεύθυνο της επεξεργασίας, 
· Η επεξεργασία είναι απαραίτητη για λόγους δημόσιου συμφέροντος στον τομέα της δημόσιας υγείας σύμφωνα με το άρθρο 9 παράγραφος 2 στοιχεία η) και θ), καθώς και το άρθρο 9 παράγραφος 3 του ΓΚΠΔ, 
· Η επεξεργασία είναι απαραίτητη για σκοπούς αρχειοθέτησης προς το δημόσιο συμφέρον, για σκοπούς επιστημονικής ή ιστορικής έρευνας ή για στατιστικούς σκοπούς σύμφωνα με το άρθρο 89 παράγραφος 1 του Κανονισμού, εφόσον το δικαίωμα διαγραφής είναι πιθανόν να καταστήσει αδύνατη ή να εμποδίσει σε μεγάλο βαθμό την επίτευξη σκοπών της εν λόγω επεξεργασίας, ή
· Η επεξεργασία είναι απαραίτητη για τη θεμελίωση, άσκηση ή υποστήριξη νομικών αξιώσεων,
τότε ο Υπεύθυνος Υλοποίησης ελέγχει το έντυπο «Αρχείο Δραστηριοτήτων Επεξεργασίας» και προβαίνει στις απαιτούμενες ενέργειες με όλα τα εμπλεκόμενα μέρη για τη διαγραφή των δεδομένων.
Στην περίπτωση που με βάση το έντυπο «Αρχείο Δραστηριοτήτων Επεξεργασίας», έχει γίνει διαβίβαση των δεδομένων σε άλλη οντότητα ή σύστημα ή τρίτο μέρος, εντός ή εκτός Πανεπιστημίου, και ειδικά αν τα δεδομένα έχουν γίνει δημόσια διαθέσιμα, ο Υπεύθυνος Υλοποίησης μεριμνά ώστε να ενημερωθούν τα τρίτα μέρη ή συστήματα ότι το φυσικό πρόσωπο έχει αιτηθεί τη διαγραφή των δεδομένων και θα πρέπει και αυτά να διαγράψουν τα σχετικά δεδομένα.
Επιπλέον, των αιτημάτων διαγραφής το προσωπικό του Πανεπιστημίου πρέπει να προβαίνει σε τακτική διαγραφή δεδομένων που τηρούνται προσωρινά σε φυσικό ή ηλεκτρονικό αρχείο και δεν απαιτούνται πλέον για την εκπλήρωση του σκοπού επεξεργασίας. Σε κάθε περίπτωση, διαγράφονται αρχεία για τα οποία έχει παρέλθει ο χρόνος τήρησης των δεδομένων που περιέχονται σε αυτά σύμφωνα με το «Μητρώο χρόνων τήρησης και καταστροφής δεδομένων».
Στο πλαίσιο της διαγραφής τηρούνται οι απαραίτητες τεκμηριώσεις για την ολοκλήρωση της διαγραφής και όσον αφορά σε ηλεκτρονικά συστήματα και εφαρμογές οι ενέργειες της διαγραφής.
Για την καταστροφή μη μεμονωμένων περιπτώσεων αλλά ολόκληρων πόρων ακολουθεί η «Πολιτική και Διαδικασία για ασφαλή καταστροφή δεδομένων».

